**Likumprojekta**

**„Grozījums** [**Latvijas Republikas Zemessardzes likumā**](http://www.likumi.lv/doc.php?id=68488)**”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Atbilstoši Ministru kabineta 2012.gada 10.aprīļa sēdē nolemtajam (prot. Nr.19 39.§ 2.punkts), Aizsardzības ministrija ir sagatavojusi likumprojektu „Grozījums [Latvijas Republikas Zemessardzes likumā](http://www.likumi.lv/doc.php?id=68488)”, lai ieviestu tiesisko regulējumu atbilstoši Apvienoto Nāciju Organizācijas Konvencijai par personu ar invaliditāti tiesībām, kā arī Ministru kabineta 2011.gada 15.novembra sēdē atbalstītajā likumprojektā „Grozījumi Civillikumā” (prot. Nr.67 45.§) paredzētajām izmaiņām rīcības spējas tiesiskajā regulējumā, kas pieņemts Saeimā 2012.gada 29.novembrī un stājies spēkā 2013.gada 1.janvārī. |
| 2. | Pašreizējā situācija un problēmas | Šobrīd saskaņā ar Latvijas Republikas Zemessardzes likuma 14.panta ceturtās daļas 4.punktu par zemessargu nevar būt persona, kura atrodas narkologa vai psihiatra uzskaitē, kurai ir hroniski psihiski traucējumi vai tiem pielīdzināti stāvokļi vai kura atzīta par rīcībnespējīgu.  Nacionālo bruņoto spēku mērķis ir aizsargāt Latvijas valsts suverenitāti, teritoriālo nedalāmību un tās iedzīvotājus no agresijas. Kā Apvienoto Nāciju Organizācijas, Eiropas Savienības, Ziemeļatlantijas līguma organizācijas un Eiropas Drošības un sadarbības organizācijas dalībvalsts Latvija sniedz savu ieguldījumu arī starptautiskās drošības telpas paplašināšanā un stabilitātes veicināšanā.  Latvijas Republikas Zemessardze ir Nacionālo bruņoto spēku sastāvdaļa, kuras mērķis ir iesaistīt Latvijas pilsoņus valsts teritorijas un sabiedrības aizsardzībā un kura piedalās valsts aizsardzības uzdevumu plānošanā un izpildē atbilstoši tai likumā noteiktajiem uzdevumiem (Latvijas Republikas Zemessardzes likuma 2.pants).  Saskaņā ar Latvijas Republikas Zemessardzes likuma 3.pantu Zemessardze pilda valsts aizsardzības uzdevumus, likumos un starptautiskajos līgumos noteiktajā kārtībā piedalās starptautiskajās operācijās un ātrās reaģēšanas spēkos, iznīcina sprādzienbīstamus priekšmetus, nodrošina Nacionālo bruņoto spēku komandiera noteikto objektu apsardzi, sniedz atbalstu valsts un pašvaldību institūcijām likumpārkāpumu novēršanā, sabiedriskās kārtības un drošības garantēšanā u.c. uzdevumus.  Saskaņā ar Latvijas Republikas Zemessardzes likuma 22.pantu zemessargam, pildot dienesta pienākums, ir tiesības pielietot dienesta šaujamieroci, fizisko spēku un speciālos līdzekļus.  Ņemot vērā Latvijas Republikas Zemessardzes likumā noteiktos Zemessardzes uzdevumus, likuma 14.pants nosaka kritērijus dienestam Zemessardzē, tostarp paredzot, ka Zemessardzē uz brīvprātības pamata uzņem tos Latvijas pilsoņus vecumā no 18 līdz 55 gadiem, kuri atbilst aizsardzības ministra noteiktajām prasībām attiecībā uz veselības stāvokli, fizisko sagatavotību, kā arī morālajām un psiholoģiskajām īpašībām u.c. prasībām.  Latvijas Republikas Zemessardzes likuma 14.panta ceturtās daļas 4.punkta leģitīmais mērķis ir nodrošināt sabiedrības un pašas personas drošību, kā arī garantēt, ka zemessargs būs spējīgs adekvāti iesaistīties valsts teritorijas un sabiedrības aizsardzībā, piedalīties valsts aizsardzības uzdevumu plānošanā un izpildē, gan pildot ikdienas dienesta pienākumus, gan ārkārtējos (kaujas) vai starptautiskās operācijas apstākļos. Pretējā gadījumā var būt traucēta efektīva Zemessardzei likumā noteikto uzdevumu izpilde, jo dienestā ir virkne stresa situācijas, jāspēj patstāvīgi darboties un pieņemt lēmumus visās ar valsts aizsardzību saistītajās jomās, piemēram, plānot vienības/apakšvienības uzdevumus, veikt uzdevumus un atbildēt par šo uzdevumu izpildi, atsevišķos dienesta apstākļos pielietot dienesta šaujamieroci, fizisko spēku vai speciālos līdzekļus (intensitāti nosaka, ņemot vērā konkrēto situāciju, pārkāpuma raksturu un pārkāpēja individuālās iezīmes, maksimāli ierobežojot šo līdzekļu nodarīto kaitējumu), lai atvairītu uzbrukumu apsargājamam objektam utml.  Ņemot vērā 2006.gada 13.decembra Apvienoto Nāciju Organizācijas Konvencijā par personu ar invaliditāti tiesībām noteikto, Civillikumā ir veiktas izmaiņas rīcības spējas tiesiskajā regulējumā - pilnīgas rīcībnespējas institūta vietā no 2013.gada 1.janvāra ir paredzēts ierobežotās rīcībspējas institūts, kad tiesa ierobežo personas spēju rīkoties konkrētā apmērā, nodrošinot arī kopīgā lēmuma pieņemšanas procedūru (personas ar garīga rakstura traucējumiem rīcībspēju ierobežo tikai tādā apjomā, kādā šī persona nespēj saprast savas darbības un vadīt tās, kā arī tiesai, nosakot rīcības spējas ierobežojumu, jāvērtē, kādā apjomā aizgādnim jāpieņem lēmumi kopā ar aizgādnībā esošo). Ja tiesa ir ierobežojusi personas spēju rīkoties, tad pār personu tiek nodibināta aizgādnība atbilstoši Civillikuma 217.pantam un tas nozīmē, ka persona kādā daļā nav spējīga saprast savas darbības un vadīt tās, kā arī atbildēt par saviem pieņemtajiem lēmumiem. Tā kā stājoties Zemessardzē saskaņā ar Latvijas Republikas Zemessardzes likumā noteikto tiek slēgts līgums par dienestu Zemessardzē (atbilstoši Civillikuma 1403.pantam tas ir tiesisks darījums, ar ko šajā gadījumā tiek nodibinātas saistības konkrētu darbību veikšanai dienestam Zemessardzē), kas būtībā paredz dienesta uzdevumu izpildi, apmācību, paaugstinātu slodzi, psiholoģiskās barjeras utml., tad persona, kuras rīcībspēju būs ierobežojusi tiesa, nevarēs pilnībā izpildīt savus dienesta pienākumus un līdz ar to neīstenos Latvijas Republikas Zemessardzes likumā noteiktos Zemessardzes uzdevumus, jo konkrētā persona kādā daļā nebūs spējīga saprast savas darbības un vadīt tās, kā arī atbildēt par saviem pieņemtajiem lēmumiem, tajā skaitā apzināties un atbildēt par līguma par dienestu Zemessardzē slēgšanu vai neslēgšanu, kā arī līguma nosacījumiem utml. Līdz ar to aizgādnībā esoša persona neatbilst Latvijas Republikas Zemessardzes likuma 14.panta nosacījumiem par stāšanos Zemessardzē uz brīvprātības pamata, jo persona ar ierobežotu rīcībspēju neapzinās saistības, ko viņa uzņemas jau slēdzot līgumu par dienestu Zemessardzē, tādēļ, tā nevar tikt tulkota kā pilnīga brīvprātība tādā izpratnē, kādā to saprot un uztver personas bez rīcībspējas ierobežojumiem. Tāpat Zemessardzei slēdzot darījumus jāņem vērā, ka to spēkā esamība ir atkarīga no personas rīcības spējas, t.i. jāņem vērā vai tiesa nav ierobežojusi konkrētās personas rīcībspēju, savādāk darījums ir atzīstams par spēkā neesošu vai vismaz apstrīdams. Vienlaikus persona ar ierobežotu rīcībspēju neatbilst Latvijas Republikas Zemessardzes likuma 14.panta nosacījumiem par atbilstību aizsardzības ministra prasībām attiecībā uz veselības stāvokli, fizisko sagatavotību un valsts valodas zināšanām, kā arī morālajām un psiholoģiskajām īpašībām.  Saskaņā ar Civillikumā jaunizveidoto rīcībspējas institūtu, ja tiek lemts par aizgādnības nodibināšanu gan ar rīcībspējas ierobežojumu, gan bez tā (pagaidu aizgādnība), tad personai ir garīga rakstura vai citi veselības traucējumi. Tādējādi, ņemot vērā, ka aizgādnībā esošajai personai bez rīcībspējas ierobežojuma darījumos, lēmumos ir jāpieņem/jālūdz palīdzība no aizgādņa un aizgādnim ir rūpīgi jāizvērtē vai persona nerīkojas pretēji savām interesēm, kā arī ņemot vērā jau iepriekš izklāstītos argumentus par personām ar ierobežotu rīcībspēju, arī personas, kurām tiesa nodibinājusi pagaidu aizgādnību bez rīcībspējas ierobežošanas neatbilst Latvijas Republikas Zemessardzes likuma 14.panta nosacījumiem par:  - stāšanos Zemessardzē uz brīvprātības pamata;  - atbilstību aizsardzības ministra prasībām attiecībā uz veselības stāvokli, fizisko sagatavotību un valsts valodas zināšanām, kā arī morālajām un psiholoģiskajām īpašībām.  Tā kā Latvijas Republikas Zemessardzes likuma 14.panta ceturtās daļas 4.punkta (par zemessargu nevar būt ne tikai persona, kura atzīta par rīcībnespējīgu, bet arī persona, kura atrodas narkologa vai psihiatra uzskaitē, kurai ir hroniski psihiski traucējumi vai tam pielīdzināti stāvokļi) normas leģitīmo mērķi nevar sasniegt ar indivīda tiesības mazāk ierobežojošiem līdzekļiem, to nepieciešams precizēt, paredzot, ka turpmāk par zemessargu nevar būt arī persona, kurai ir nodibināta aizgādnība. Vienlaikus ar šādu Latvijas Republikas Zemessardzes likuma regulējumu labums, ko iegūs sabiedrība (zemessargs pildot dienesta pienākumus būs spējīgs patstāvīgi darboties, pieņemt lēmumus, rīkoties adekvāti utt., tādējādi nodrošinot Zemessardzei likumā noteikto uzdevumu izpildi) būs lielāks par indivīda tiesībām nodarīto kaitējumu (atteikums pieņemt personu dienestā Zemessardzē, jo tiesa nodibinājusi tai pagaidu aizgādnību bez rīcībspējas ierobežošanas vai tās rīcībspēju ir ierobežojusi tiesa). |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Aizsardzības ministrija ir izstrādājusi likumprojektu, lai precizētu spēkā esošo Latvijas Republikas Zemessardzes likuma 14.panta ceturtās daļas 4.punkta regulējumu, paredzot, ka par zemessargu nevar būt persona, kurai nodibināta aizgādnība. |
| 5. | Projekta izstrādē iesaistītās institūcijas | Projekta izstrādē tika iesaistīti Nacionālie bruņotie spēki. |
| 6. | Iemesli, kādēļ netika nodrošināta sabiedrības līdzdalība | Sabiedrības līdzdalība netika nodrošināta, jo jautājumam nav tiešas ietekmes uz sabiedrību kopumā. Ņemot vērā to, ka likumprojekts izstrādāts sadarbībā ar Nacionālajiem bruņotajiem spēkiem, papildus sabiedrības līdzdalība nebija objektīvi nepieciešama. |
| 7. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Likumprojekta mērķgrupa ir zemessargi. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar. |
| 3. | Tiesiskā regulējuma finansiālā ietekme | Projekts šo jomu neskar. |
| 4. | Tiesiskā regulējuma nefinansiālā ietekme | Projekts šo jomu neskar. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Projekts šo jomu neskar.* |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| *Projekts šo jomu neskar.* |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar.* |

|  |
| --- |
| **VI. Sabiedrības līdzdalība un šīs līdzdalības rezultāti** |
| *Projekts šo jomu neskar.* |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās Aizsardzības ministrija un Nacionālie bruņotie spēki normatīvajos aktos noteiktajā kārtībā. |
| 2. | Projekta izpildes ietekme uz pārvaldes funkcijām | Veicamās funkcijas un uzdevumi netiek paplašināti vai sašaurināti. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Projekts šo jomu neskar. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Projekts šo jomu neskar. |
| 6. | Cita informācija | Nav. |

Aizsardzības ministra p.i.

satiksmes ministrs A.Matīss

Vīza: valsts sekretāra p.i.

valsts sekretāra vietniece

administratīvos un juridiskos jautājumos I.Dreģe

30.07.2013 10:13

1415

Rita Dreiškena-Lāce

Tālr.: 67335247

E-pasta adrese: Rita.Dreiskena@mod.gov.lv

Inita Ruka-Kāpostiņa

Tālr. 67071901

E-pasta adrese: [Inita.Ruka@mil.lv](mailto:Inita.Ruka@mil.lv)

Madara Elksne

Tālr. 26175968

E-pasta adrese: Madara.Elksne@mil.lv

Fakss: 67212307